ปิดปรับปรุงศูนย์ฉีดวัคซีนผู้ประกันตน มาตรา 33 ใน 45 จุดทั่วกรุงเทพฯ เพียงชั่วคราว ยืนยันไม่เกี่ยวกับวัคซีนหมด
นายนันทชัย ปัญญาสุรฤทธ์ โฆษกสำนักงานประกันสังคม เปิดเผยว่า ตามที่สำนักงานประกันสังคมได้เปิดให้บริการศูนย์ฉีดวัคซีนโควิด-19 เพื่อผู้ประกันตนมาตรา 33 จำนวน 45 จุดทั่วกรุงเทพฯ โดยร่วมกับสถานพยาบาลเครือข่ายประกันสังคมให้บริการฉีดวัคซีนป้องกันโควิด-19 ให้กับผู้ประกันตนในช่วงระหว่างวันที่ 7-11 มิ.ย.64 โดยที่ผ่านมา กระทรวงแรงงาน โดยสำนักงานประกันสังคม ได้บริหารจัดการฉีดวัคซีนเป็นไปอย่างมีประสิทธิภาพตามเป้าหมายที่กำหนด โดยสามารถฉีดวัคซีนเข็มแรกให้กับผู้ประกันตนมาตรา 33 เพื่อสร้างภูมิคุ้มกันหมู่ไปแล้วกว่า 2 แสนราย จากจำนวนสถานประกอบการกว่า 24,000 แห่งทั่วกรุงเทพมหานคร ทั้งนี้ เพื่อให้การบริหารจัดการฉีดวัคซีนมีประสิทธิภาพเพิ่มมากขึ้น ทั้งในเรื่องความต่อเนื่อง สถานที่การให้บริการฉีดวัคซีนและทบทวนขั้นตอนกับฝ่ายบุคคลของสถานประกอบการโรงงานต่างๆ เนื่องจากส่งยอดผู้ฉีดไม่ตรง สำนักงานประกันสังคมจึงขอปิดปรับปรุงระบบบริการศูนย์ฉีดวัคซีนแก่ผู้ประกันตนมาตรา 33 เป็นการชั่วคราว เริ่มปิดตั้งแต่วันพรุ่งนี้ (12 มิ.ย.64) โดยมีกำหนดการเปิดให้บริการศูนย์ฯ อีกครั้ง ในวันที่ 28 มิถุนายน 2564 ยืนยันเลื่อนการฉีดวัคซีนไม่เกี่ยวกับวัคซีนหมด แต่เพื่อเคลียร์ระบบต่างๆ ให้มีประสิทธิภาพมากยิ่งขึ้น สำนักงานประกันสังคมจะแจ้งให้นายจ้าง/ฝ่ายบุคคล ของแต่ละสถานประกอบการทราบ เพื่อแจ้งให้ผู้ประกันตนทราบและเมื่อใกล้วันนัดหมายจะมี SMS จากธนาคารกรุงไทย แจ้งนัดหมายวันเวลาสถานที่ให้ผู้ประกันตนมาตรา 33 เข้ารับบริการฉีดวัคซีนตามลำดับอีกครั้ง โฆษกสำนักงานประกันสังคม กล่าวต่อไปว่า สำนักงานประกันสังคมขออภัยสถานประกอบการและผู้ประกันตนที่ได้รับผลกระทบมา ณ โอกาสนี้ หากมีข้อสงสัยเกี่ยวกับการให้บริการฉีดวัคซีนป้องกันโรคโควิด-19 ติดต่อสายด่วน 1506 กด 7 เจ้าหน้าที่พร้อมให้บริการตั้งแต่เวลา 08.00 น.-17.00 น. ทุกวันไม่เว้นวันหยุดราชการ